קרב שדרות

הקרב בעיר שׂדרות התנהל בעיר שדרות בין מחבלים מארגוני טרור פלסטינים לבין כוחות ביטחון ואזרחים ישראלים במהלך מתקפת הפתע על ישראל. הקרב החל ב-7 באוקטובר 2023, והסתיים כעבור יומיים בהריגת המחבלים. במהלכו רצחו המחבלים שוטרים ואזרחים. מוקד עיקרי בקרב היה בתחנת משטרה בעיר. שדרות שוכנת קרוב לגבול שבין ישראל ורצועת עזה, ובצל זאת הייתה לעיתים קרובות יעד לירי רקטות ולחדירות מחבלים שהתרחשו כחלק מהסכסוך המתמשך בין ישראל לארגוני הטרור ברצועה.

חדירה קרקעית 

ב-7 באוקטובר 2023, מחבלי חמאס חמושים שהגיעו מרצועת עזה נכנסו לעיר והחלו בחילופי אש עם שוטרים ועם אזרחים במקום, מחבלים תועדו בשכונת ניר עם סמוך לתחנת המשטרה המקומית, אזרחים רבים ושוטרים נרצחו ברחובות. המחבלים רצחו קבוצת מטיילים שירדו ממיניבוס בעקבות האזעקות.

באחד התיעודים נראו המחבלים יורים באמצעות רובים ומטול RPG אל עבר מכוניות שעברו באזור.

המחבלים השתלטו על תחנת המשטרה המקומית והרגו כ-30 בני אדם (שוטרים ואזרחים). בהמשך הגיעו כוחות של צה"ל וימ"מ, שהקיפו את תחנת המשטרה והשיגו בחזרה את השליטה עליה, והרגו כעשרה מחבלי חמאס. מאוחר יותר התבצע שימוש בירי טנק ובשופל ממוגן כדי להשמיד את תחנת המשטרה ובתוכה את כל המחבלים שהתבצרו בה, לפי ההערכות לפחות עשרים וחמישה מחבלים נהרגו בתוך התחנה.

ב-8 באוקטובר, בשעות הלילה, פרסמה עיריית שדרות את שמותיהם של חיילי צה"ל, משטרת ישראל וצוותי כיבוי האש שנהרגו בקרב. בין הישראלים שנפלו בקרב על ידי מחבלי החמאס היה מפקד תחנת הכיבוי בעיר קריית גת, רב רשף שלום צבאן.

לפי מפקד מחוז דרום אמיר כהן כוחות הימ"מ הרגו בתחנת המשטרה 25 מחבלים ומסביבה הרגו לפחות 10 מחבלים נוספים.

החזרת השליטה על שדרות 
ביום ראשון, 8 באוקטובר, כוחותיה של ישראל השיבו את השליטה על העיר שדרות. עם זאת, הכוחות המשיכו להילחם במחבלי חמאס בודדים שנותרו, ומדי פעם נשמעו קולות ירי בשדרות, בעת סריקות מתמשכות אחר כל מחבלי החמאס שנותרו. באותה עת הורו הרשויות לתושבי שדרות, כמו גם לקיבוץ מפלסים השכן, להישאר בבית בעקבות חשד לחדירת מחבלים נוספת, בעקבות כך התושבים נותרו מנותקים שעות רבות מאפשרות להצטייד במזון ותרופות, וימים לאחר מכן נאלצו להתפנות.

ירי רקטות 
המטח הראשוני של ירי רקטות פלסטיניות מעזה לעבר ישראל, שהתבצע בשעות הבוקר המוקדמות ב-7 באוקטובר, כוון הן אל ערים מרוחקות בישראל בהן תל אביב-יפו ושאר ערי גוש דן, השפלה ואף השרון והשומרון, וגם אל ירושלים ומדבר יהודה, וכמובן הן אל עוטף עזה והעיר שדרות בפרט. עשרות התרעות צבע אדום נשמעו בעיר לאורך ימי הלחימה הראשונים, במקביל לחדירה הקרקעית אל העיר. ב-8 באוקטובר ישראלי אחד בעיר נפצע באורח קשה מירי רקטות.

ב-11 באוקטובר ספגה העיר מטח רקטות שפגע בתשעה מבנים בעיר. גבר בן 40 נפצע בינוני.

ב-12 באוקטובר פגע בעיר מטח רקטות שבו נפצעו ארבעה אנשים, בהם פצוע אנוש ופצוע קשה.

לאחר הקרב

ב-12 באוקטובר נחנך מבנה זמני לתחנת המשטרה בשדרות, במקום המבנה שנהרס. באותו יום דרש ראש עיריית שדרות, אלון דוידי, שהממשלה תסייע בפינוי התושבים מהעיר.

ראו גם 
 טבח הגמלאים בשדרות

קישורים חיצוניים

הערות שוליים 

מתקפת הפתע על ישראל (2023)
חמאס: פיגועים
צה"ל: מבצעים
שדרות: אירועים
משטרת ישראל: היסטוריה
מלחמת חרבות ברזל: קרבות
שדרות: פיגועים